Væri ekki bara hreinlegra að vísa manni úr landi ? Ragnar Þór Ingólfsson skrifar 18. febrúar 2011 10:10 Ég var á upplýsingafundi VR um stöðu kjarasamninga í gærkvöldi og get ekki orða bundist . Dagskipun verkalýðshreyfingarinnar er að launafólk sýni ábyrgð og fari fram á hóflegar launahækkanir , sem tryggi kaupmátt og viðhaldi stöðugleika . Hugmyndafræði SAASÍ gengur út á að fylkja sér á bakvið verðbólguspá seðlabankans ( sem hefur aldrei staðist frá því að mælingar hófust ) og bæta lítilræði við til þess að sýna fram á jákvæða og ábyrga kaupmáttaraukningu . Hugmyndirnar ganga út á 2,5 - 3% hækkun á ári í 3 ár þannig að mismunur á launahækkunum og verðbólgu verði jákvæður um 1 - 3% yfir samningstímann . Á fundinum í gær kom skilyrðislaus stuðningur Alþýðusambandsins við verðtryggingu fjárskuldbindinga sem eitt og sér hlýtur að gera ASÍ vanhæft til að fjalla um hagsmuni launafólks . Er það ekki ótrúlegt að stærstu hagsmunasamtök launafólks skuli verja fjármagnseigendur , sem stjórna stöðugleikanum og hafa beinan hag af óstöðugleika í skjóli verðtryggingar ? Hvernig væri ástandið ef að þeir sem stjórna stöðugleika hefðu allt undir með stöðugleika en ekki öfugt ? Vissulega eru lífeyrissjóðir fjarmagnseigendur sem aftur erum við fólkið . En hver er okkar mikilvægasti lífeyrir ? Eignaupptakan á okkar mikilvægasta lífeyri í gegnum verðbætur er notaður sem spilapeningur í fjárhættuspili viðskiptalífsins þar sem allt snýst um völd og aðgang hinna útvöldu að almannafé , sem tapast svo í kerfisbundnum markaðsáföllum . Þeir lífeyrisþegar sem standa best í dag fóru skuldlausir á lífeyri og höfðu þak yfir höfuðið sem árangur ævistarfsins í stað innihaldslausra loforða . Verkalýðshreyfingin hefur stungið hausnum í sandinn gagnvart launafólki hingað til og er mér spurn um hvers lags ábyrgð og hófsemi ég á að sýna eftir allt sem á undan er gengið . Hvaða ábyrgð , hófsemi og aðhald hefur verkalýðshreyfingin sýnt ? Við höfum séð ábyrgar skattahækkanir sem engu hafa skilað nema hækkun á neysluvísitölu . Við höfum séð hófsamar og ábyrgar innistæðutryggingar án takmarkana þar sem stór hluti þeirra upphæða sem tryggður var , eru sömu skuldirnar og almenningur verður skattpíndur næstu áratugi til að greiða . Við höfum séð ábyrgð og hófsemi í gjaldskrárhækkunum orkuveitunnar og niðurskurði hjá leikskólum og grunnskólum . Við þekkjum ábyrgð verkalýðshreyfingarinnar í að mótmæla því að ríkið innheimti skattstofn sinn í séreignasparnaði til að hlífa heimilum landsins við frekari álögum . Með ábyrgum og hófsömum hætti stakk Verkalýðshreyfingin hausnum á bólakaf í sandinn á meðan almenningur leitaði réttar síns vegna stökkbreyttra húsnæðis og bílalána og tók svo á endanum ábyrga afstöðu með fjármálafyrirtækjunum . Með ábyrgum hætti studdi verkalýðshreyfingin Icesave samninginn sem hefði verið síðasti naglinn í líkkistu velferðar á íslandi ef almenningur hefði ekki risið upp og hafnað honum í þjóðaratkvæðagreiðslu . Nú ætlar verkalýðshreyfingin að bjóða launafólki í kökuboð þar sem sýnt verður fram á hversu lítið sé til skiptanna . Hvar var verkalýðshreyfingin þegar fjármagnseigendur voru að skera sínar sneiðar af sömu köku sem ekkert er eftir af ? Hvar var verkalýðshreyfingin þegar milljarðahundruðum var eytt í að kaupa verðlaus skuldabréf út úr peningamarkaðssjóðum sem ekki voru ríkistryggðir en í eigu og stjórnað af útvöldum . Hvar var verkalýðshreyfingin þegar kökusneiðunum var sólundað í sama svartholið og kom okkur á hliðina ? 26 milljarða kr. vegna VBS , 12 milljarða kr. vegna Sjóvár , 20 milljarðar vegna Saga Capital , 6 milljarða vegna Aska Capital , 5 milljarða vegna Byrs , 14 milljarða vegna Sparisjóðs Keflavíkur og væntanlega 3,5 milljarða vegna Byggðastofnunar og 20 milljarðar í SpKef . Launafólk þarf svo sárlega á sterkri forystu að halda sem hefur kjark í að berjast gegn grímulausu óréttlætinu , en hefur yfir sér stjórn þar sem ákvörðunarfælnin , meðvirknin og tepruskapurinn er slíkur að það hálfa væri nóg . Eru forystumenn verkalýðshreyfingarinnar kanski að starfa fyrir fjármagnseigendur og atvinnurekendur ? Vil enda þetta á orðum vinar míns Guðmundar Más Ragnarssonar : Velferðastjórnin búin að lækka barnabætur fjölskyldunnar um helming . Á sama tíma kemur glaðningur frá leikskóla , systkinaafsláttur lækkaður og gjaldið hækkað í ofanálag . Nýtt „ endurvinslusorpstöðvargjald “ lagt á heimilið . Gengdarlausar skattahækkanir kryddaðar með hækkun allra tilfallandi gjalda . Væri ekki bara hreinlegra að vísa manni úr landi ?